Luonnonvarasuunnittelu

**Luonnonvarasuunnittelu**  tarkoittaa Metsähallituksen hallinnoimille, valtion omistamille maa- ja vesialueille tehtävää pitkän aikavälin kestävän käytön suunnittelua. 

Valtion omistamiin maa-alueisiin kohdistuu lukuisia käyttötarpeita, kuten luonnonsuojelua, metsätaloutta,
virkistyskäyttöä, luontomatkailua, kiinteistöjalostusta ja maa-aineskauppaa. Suomalaiselle yhteiskunnalle saadaan mahdollisimman hyvä kokonaishyöty sovittamalla yhteen erilaisia käyttötarpeita.

Luonnonvarasuunnittelussa ei unohdeta valtion maa- ja vesialueiden tarjoamia uusia mahdollisuuksia, vaan niitä pyritään aktiivisesti löytämään ja hyödyntämään.

## Luonnonvarasuunnitelma
Luonnonvarasuunnitteluun osallistuvat monet valtakunnalliset, alueelliset ja paikalliset sidosryhmät. Myös yksittäisten kansalaisten toiveita ja ehdotuksia kerätään suunnittelun avuksi. Suunnittelun yhteydessä arvioidaan myös Metsähallituksen toimintaa suunnittelualueella ja jo olemassa olevien maankäyttöratkaisujen toimivuutta.

Suunnittelun tuloksena syntyy luonnonvarasuunnitelma: toiminta-ohjelma, joka
ohjaa Metsähallituksen toimintaa alueella koko suunnitelmakauden eli useiden vuosien ajan.

Suunnitelman toteutumista ja luonnonvarojen kestävää käyttöä seurataan. Seuranta tapahtuu vuosittain kerättyihin, mittaritietoihin (34 mittaria) pohjautuen.

Luonnonvarasuunnitelmasta käytetään lyhennettä LVS (englanniksi NRP, Natural Resource Plan).

## Luonnonvarasuunnitelmien laatiminen ja vahvistus
Luonnonvarasuunnitelmat laadittiin alussa kymmeneksi vuodeksi ja suunnittelukauden puolivälissä tehtiin suunnitelman välitarkastus. 
Suunnittelujärjestelmää uudistettiin vuonna 2002 lisäämällä siihen alue-ekologinen tarkastelu ja panostamalla entistä enemmän sidosryhmien kanssa tehtävään yhteistyöhön. Nykykäytännön mukaan suunnitelma uusitaan viiden vuoden välein. Laaditun luonnonvarasuunnitelman hyväksyy Metsähallituksen hallitus. .

## Vanhentuneet luonnonvarasuunnitelmat
* 1997–2001: Alueelliset luonnonvarasuunnitelmat (Länsi-Suomi, Itä-Suomi, Kainuu, Pohjanmaa, Länsi-Lappi, Itä-Lappi ja Ylä-Lappi)
* 2002: Kainuun luonnonvarasuunnitelma 2002-2011 (välitarkastus 2008)
* 2004: Länsi-Suomen luonnonvarasuunnitelma 2004-2013 (välitarkastus 2009)
* 2006: Länsi- ja Itä-Lapin luonnonvarasuunnitelmat 2006-2015   (välitarkastus 2010)
* 2006: Ylä-Lapin luonnonvarasuunnitelma 2006-2010
* 2007: Pohjanmaan luonnonvarasuunnitelma 2007-2016 (välitarkastus 2011) 
* 2008: Itä-Suomen luonnonvarasuunnitelma 2008-2017 
* 2012: Ylä-Lapin luonnonvarasuunnitelma 2012-2021 
* 2015: Kainuun luonnonvarasuunnitelma 2015-2020 

## Voimassa olevat luonnonvarasuunnitelmat
* 2017: Etelä-Suomen luonnonvarasuunnitelma 2017-2022 
* 2019: Luonnonvarasuunnitelma Lapin maa- ja vesialueille 2019-2024 - pois lukien saamelaisten kotiseutualue
* 2022: Saamelaisten kotiseutualueen luonnonvarasuunnitelma 2022-2027
* 2023: Kainuun sekä Keski- ja Pohjois-Pohjanmaan luonnonvarasuunnittelu vuosille 2024–2028
* 2024: Metsähallituksen merialueen luonnonvarasuunnitelma 2024–2028

## Tulossa olevat luonnonvarasuunnittelut
* Etelä-Suomen luonnonvarasuunnitelma

## Lähteet

## Aiheesta muualla
* Metsähallituksen luonnonvarasuunnittelu